**REPUBLIKA SRPSKA**

**VLADA**

**E**

**PRIJEDLOG**

**(po hitnom postupku)**

**ZAKON**

**O IZMJENAMA I DOPUNAMA**

**ZAKONA O INVESTICIONO-RAZVOJNOJ BANCI**

**REPUBLIKE SRPSKE**

**Banja Luka, jun 2024. godine**

**Prijedlog**

**(po hitnom postupku)**

**ZAKON**

**O IZMJENAMA I DOPUNAMA ZAKONA**

**O INVESTICIONO-RAZVOJNOJ BANCI REPUBLIKE SRPSKE**

Član 1.

U Zakonu o Investiciono-razvojnoj banci Republike Srpske („Službeni glasnik Republike Srpske“, br. 56/06 i 28/13) u članu 7. stav 3. briše se.

Član 2.

Poslije člana 11. dodaje se novi član 11a, koji glasi:

„Član 11a.

(1) Banka može obavljati djelatnosti:

a) primanje novčanih depozita,

b) obavljanje platnog prometa.

(2) Uzimajući u obzir zahtjeve pouzdanog upravljanja poslovima iz stava 1. ovog člana, Banka uspostavlja djelotvoran i pouzdan sistem upravljanja sa transparentnom organizacionom strukturom i jasno određenom i dosljednom podjelom odgovornosti, efikasan sistem upravljanja rizicima, odgovarajuće mehanizme unutrašnje kontrole i obezbjeđuje poseban organizacioni dio, imenuje lice koje neposredno rukovodi ovim poslovima, te u poslovnim knjigama obezbjeđuje posebnu evidenciju i podatke o poslovanju tog organizacionog dijela.

(3) Sredstva iz stava 1. ovog člana nije dozvoljeno koristiti za obavljanje djelatnosti fondova iz člana 8. stav 1. ovog zakona.“

Član 3.

Poslije člana 19. naziv Glave V – „Revizija poslovanja“ mijenja i glasi: „REVIZIJA POSLOVANjA I NADZOR“ .

Član 4.

U članu 20. ispred riječi: „Reviziju“ dodaje se broj 1 u obostranoj zagradi, a poslije stava 1. dodaje se novi stav 2, koji glasi:

„(2) Nadzor nad obavljanjem djelatnosti Banke iz člana 11a. ovog zakona vrši Agencija za bankarstvo Republike Srpske, u skladu sa propisima kojima se uređuje oblast bankarstva.“

Član 5.

Ovaj zakon stupa na snagu osmog dana od dana objavljivanja u „Službenom glasniku Republike Srpske“.

Broj: PREDSJEDNIK

NARODNE SKUPŠTINE

Datum:

Nenad Stevandić

**OBRAZLOŽENJE**

**PRIJEDLOGA ZAKONA O IZMJENAMA I DOPUNAMA ZAKONA O**

**INVESTICINO-RAZVOJNOJ BANCI REPUBLIKE SRPSKE**

**(po hitnom postupku)**

**I USTAVNI OSNOV**

Ustavni osnov za donošenje ovog zakona sadržan je u Amandmanu XXXII na član 68. t. 6, 17. i 18 Ustava Republike Srpske, prema kojima Republika, između ostalog, uređuje i obezbjeđuje svojinske i obligacione odnose i zaštitu svih oblika svojine, finansiranje ostvarivanja prava i dužnosti Republike i druge odnose od interesa za Republiku, a prema članu 70. tačka 2. Ustava Republike Srpske, Narodna skupština Republike Srpske donosi zakone, druge propise i opšte akte.

**II USKLAĐENOST SA USTAVOM, PRAVNIM SISTEMOM I PRAVILIMA NORMATIVNOPRAVNE TEHNIKE**

Prema Mišljenju Republičkog sekretarijata za zakonodavstvo, broj: 22.03-020-1849/24 od 1. jula 2024. godine, ustavni osnov za donošenje ovog zakona sadržan je u Amandmanu XXXII na član 68 t. 6, 17. i 18. prema kojima Republika, između ostalog, uređuje i obezbjeđuje svojinske i obligacione odnose i zaštitu svih oblika svojine, finansiranje ostvarivanja prava i dužnosti Republike i druge odnose od interesa za Republiku, a prema članu 70. tačka 2. Ustava, Narodna skupština donosi zakone, druge propise i opšte akte.

Razlozi za donošenje ovog zakona sadržani su u potrebi proširivanja djelatnosti koje Investiciono-razvojna banka Republike Srpske obavlja.

Ovim zakonom proširuje se djelokrug rada Investiciono-razvojne banke, tako da u skladu sa predloženim rješenjima Banka može da obavlja poslove primanja novčanih depozita i obavljanje platnog prometa. Ostale izmjene i dopune Zakona prate ovo predloženo rješenje, tako da Banka osniva poseban organizacioni dio koji će poslovati u skladu sa propisima iz oblasti bankarstva.

Sekretarijat konstatuje da je obrađivač, u skladu sa članom 213. Poslovnika Narodne skupštine Republike Srpske („Službeni glasnik Republike Srpske“, broj 66/20), naveo razloge za donošenje ovog zakona po hitnom postupku.

Sekretarijat za zakonodavstvo je uputio određene sugestije koje su se odnosile na preciziranje formulacija teksta Zakona, kao i na njegovo usklađivanje sa Pravilima za izradu zakona i drugih propisa Republike Srpske („Službeni glasnik Republike Srpske“, broj 24/14), što je obrađivač u cijelosti prihvatio i ugradio u tekst Prijedloga.

Budući da je Republički sekretarijat za zakonodavstvo utvrdio da je ovaj prijedlog usklađen sa Ustavom, pravnim sistemom Republike i Pravilima za izradu zakona i drugih propisa Republike Srpske, mišljenja smo da se Prijedlog zakona o izmjenama i dopunama Zakona o Investiciono-razvojnoj banci Republike Srpske (po hitnom postupku) može uputiti dalje na razmatranje.

**III USKLAĐENOST SA PROPISIMA EVROPSKE UNIJE**

Prema Mišljenju Ministarstva za evropske integracije i međunarodnu saradnju broj: 17.03-020-1848/24 od 1. jula 2024. godine, a nakon uvida u propise Evropske unije i analize Prijedloga zakona o izmjenama i dopunama Zakona o Investiciono-razvojnoj banci Republike Srpske (po hitnom postupku), (u daljem tekstu: Prijedlog zakona), ustanovljeni su sekundarni obavezujući izvori prava EU relevantni za predmet uređivanja dostavljenog prijedloga zakona. Predlagač je sa istim vršio usklađivanje zbog čega Izjavi o usklađenosti stoji ocjena „Usklađeno“.

Prijedlogom zakona proširene su djelatnosti Investiciono-razvojne banke Republike Srpske, tako da banka može obavljati djelatnosti primanja novčanih depozita i obavljanja usluge platnog prometa. Predlagač je prilikom izrade Prijedloga zakona vršio usklađivanje sa odredbama Direktive 2013/36/EU Evropskog parlamenta i Savjeta od 26. juna 2013. godine o pristupu djelatnosti kreditnih institucija i prudencionom nadzoru kreditnih institucija i investicionih društava i Direktive (EU) 2015/2366 Evropskog parlamenta i Savjeta od 25. novembra 2015. godine o platnim uslugama na unutrašnjem tržištu , kojima je utvrđena mogućnost izuzeća za nacionalne razvojne banke država članica po pitanju djelatnosti primanja depozita i pružanja usluga platnog prometa.

Donošenje Prijedloga zakona doprinijeće ispunjavanju obaveza iz čl. 70. i 89. SSP-a , koje se odnose na obavezu usklađivanja zakonodavstva u oblasti bankarstva, osiguranja i ostalih finansijskih usluga.

**IV RAZLOZI ZA DONOŠENJE ZAKONA**

U Zakonu o Investiciono-razvojnoj banci Republike Srpske („Službeni glasnik Republike Srpske”, br. 56/06 i 28/13), članom 2. definisano je da je cilj osnivanja Banke podrška razvojnim projektima u vezi sa: (1) povećanjem zaposlenosti, (2) izgradnjom infrastrukturnih objekata u Republici Srpskoj, (3) izvozno orijentisanom proizvodnjom, (4) unapređenjem korporativnog upravljanja i tržišta kapitala, (5) malim i srednjim preduzetništvom, (6) zaštitom životne sredine, (7) ravnomjernim regionalnim razvojem, (8) unapređenjem poljoprivredne proizvodnje, (9) stambeno-poslovnom izgradnjom, (10) efikasnim sprovođenjem privatizacije, (11) restrukturiranjem preduzeća u kontekstu privatizacije, (12) podsticanjem proizvodnje koja smanjuje uvoznu zavisnost, i (13) međunarodnom promocijom investicionih mogućnosti u Republici Srpskoj. U članu 8. Zakona propisana je djelatnost Banke koja se osniva radi upravljanja fondovima: a) Fondom stanovanja Republike Srpske, b) Fondom za razvoj i zapošljavanje Republike Srpske, v) Akcijskim fondom Republike Srpske, g) Fondom za restituciju Republike Srpske, d) Fondom za upravljanje nekretninama i potraživanjima u vlasništvu Republike Srpske i đ) Fondom za razvoj istočnog dijela Republike Srpske. Kroz gotovo 18 godina poslovanja Investiciono-razvojne banke Republike Srpske javila se potreba za dodatnim upotpunjavanjem finansijske ponude Banke rukovodeći se, pored ostalog, i aktuelnom praksom većine razvojnih banaka u regiji i šire, te je stoga bilo potrebno izvršiti izmjene i dopune Zakona o Investiciono-razvojnoj banci Republike Srpske.

Ovim zakonom proširene su djelatnosti Investiciono-razvojne banke Republike Srpske, tako da pored već propisanih, Banka, u smislu predložene dopune članom 11a, može obavljati djelatnosti: primanje novčanih depozita i obavljanje platnog prometa.

**V RAZLOZI ZA DONOŠENJE ZAKONA PO HITNOM POSTUPKU**

Članom 213. stav 2. Poslovnika Narodne skupštine Republike Srpske („Službeni glasnik Republike Srpske“, broj 66/20) data je mogućnost, izuzetno, za donošenje zakona po hitnom postupku u slučaju kada se zakonom uređuju pitanja i odnosi nastali usljed okolnosti koje nisu mogle da se predvide, a nedonošenje zakona po hitnom postupku moglo bi prouzrokovati štetne posljedice po život i zdravlje ljudi, bezbjednost Republike i rad organa i organizacija, ili ako je to u opštem interesu.

U uslovima evidentnih globalnih geostrateških i ekonomskih poremećaja koji svoju refleksiju pronalaze i kada su u pitanju kretanja u realnom i finansijskom sektoru Republike Srpske, a s ciljem povećanja efikasnosti u odvijanju platnih sistema u Republici Srpskoj i postizanja bolje pokrivenosti ovim uslugama domaće privrede i stanovništva, što sada nije slučaj sa nerazvijenim i pretežno ruralnim područjima, predloženo je donošenje ovog zakona po hitnom postupku.

**VI OBRAZLOŽENJE PREDLOŽENIH RJEŠENJA**

Članom 1. u članu 7. Zakona briše se stav 3. kojim je prvobitno bilo predviđeno da Banka ne može obavljati poslove prikupljanja depozita i davanja garancija.

Članom 2. dodaje se novi član 11a, koji propisuje da Banka može obavljati djelatnosti: primanje novčanih depozita i obavljanje platnog prometa. Stavom 2. istog člana propisano je da će Banka za obavljanje ovih poslova uspostaviti pouzdan i djelotvoran sistem, sa odgovarajućim upravljačkim i kontrolnim mehanizmima, te da će uspostaviti posebni organizacioni dio za obavljanje ovih poslova. O poslovanju tog organizacionog dijela vodiće se posebna evidencija u poslovnim knjigama. U stavu 3. propisano je da se sredstva nastala u vezi sa obavljanjem ovih poslova ne mogu koristiti za finansiranje djelatnosti fondova kojima upravlja Investiciono-razvojna banka Republike Srpske.

Članom 3. dopunjuje se naziv Glave V i glasi „Revizija poslovanja i nadzor“.

Članom 4. dopunjava se član 20. novim stavom 2, koji predviđa da nadzor nad poslovanjem Banke u vezi sa djelatnostima primanja novčanih depozita i obavljanja platnog prometa vrši Agencija za bankarstvo Republike Srpske, u skladu sa važećim propisima, uvažavajući specifičnost razvojnog bankarstva.

Članom 5. propisuje se stupanje na snagu ovog zakona.

**VII FINANSIJSKA SREDSTVA I EKONOMSKA OPRAVDANOSTI DONOŠENJA ZAKONA**

Za sprovođenje ovog zakona nije potrebno obezbijediti dodatna finansijska sredstva iz budžeta Republike Srpske.

**PRILOG**

**ZAKON O INVESTICIONO-RAZVOJNOJ BANCI REPUBLIKE SRPSKE**

(Tekst predloženih izmjena i dopuna ugrađen u osnovni tekst Zakona)

Član 7.

(1) Banka se može zaduživati iz kredita i emisije obveznica. Za zaduženje Banke saglasnost daje Vlada, na prijedlog Ministarstva finansija.

(2) Za obaveze iz stava 1. ovog člana garantuje Republika Srpska.

**Član 11a.**

**(1) Banka može obavljati djelatnosti:**

**a) primanje novčanih depozita,**

**b) obavljanje platnog prometa.**

**(2) Uzimajući u obzir zahtjeve pouzdanog upravljanja poslovima iz stava 1. ovog člana, Banka uspostavlja djelotvoran i pouzdan sistem upravljanja sa transparentnom organizacionom strukturom i jasno određenom i dosljednom podjelom odgovornosti, efikasan sistem upravljanja rizicima, odgovarajuće mehanizme unutrašnje kontrole i obezbjeđuje poseban organizacioni dio, imenuje lice koje neposredno rukovodi ovim poslovima, te u poslovnim knjigama obezbjeđuje posebnu evidenciju i podatke o poslovanju tog organizacionog dijela.**

**(3) Sredstva iz stava 1. ovog člana nije dozvoljeno koristiti za obavljanje djelatnosti fondova iz člana 8. stav 1. ovog zakona.**

**V – REVIZIJA POSLOVANJA I NADZOR**

Član 20.

**(1)** Reviziju poslovanja Banke i fondova iz člana 8. stav 1. ovog zakona, vrši nezavisni spoljni revizor i Glavna služba za reviziju javnog sektora Republike Srpske.

**(2)** **Nadzor nad obavljanjem djelatnosti Banke iz člana 11a. ovog zakona vrši Agencija za bankarstvo Republike Srpske, u skladu sa propisima kojima se uređuje oblast bankarstva.**